
U  I M E  R E P U B L I K E  H R V A T S K E

P R E S U D A

[bookmark: _Hlk209610568][bookmark: _Hlk209610553][bookmark: _Hlk234915666]	Visoki prekršajni sud Republike Hrvatske u vijeću sastavljenom od sudaca Drage Klasnića, kao predsjednika vijeća, te Karmen Novak-Hrgović i Nediljka Bobana, kao članova vijeća, uz sudjelovanje više sudske savjetnice Sanje Klauda, kao zapisničara, u prekršajnom postupku protiv okrivljenice Martine Đakić, zbog prekršaja iz članka 286. stavak 12. Zakona o sigurnosti prometa na cestama („Narodne novine“ broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20 i 114/22), rješavajući o žalbi tužitelja Policijske uprave primorsko-goranske Policijske postaje Crikvenica, podnesenoj protiv presude Općinskog suda u Crikvenici,  broj: Pp-377/2023-7 od 29. srpnja 2024.,  na sjednici vijeća održanoj dana 13. kolovoza 2026.,


p r e s u d  i o    j e:

Odbija se kao neosnovana žalba tužitelja Policijske uprave primorsko-goranske Policijske postaje Crikvenica i potvrđuje pobijana presuda. 


Obrazloženje

[bookmark: _Hlk209611702]1. Pobijanom presudom okrivljenica Martina Đakić  oslobođena je od optužbe za djelo prekršaja iz članka 286. stavak 12. Zakona o sigurnosti prometa na cestama. 

2. Na navedenu presudu tužitelj je pravodobno podnio žalbu u kojoj navode da smatraju kako je činjenični opis djela prekršaja iz članka 286. stavak 12. Zakona o sigurnosti prometa na cestama bio dostatan i potpun te im nije jasno iz kojeg razloga je okrivljenica oslobođena od optužbe. Ističu da je sud mogao mogao zatražiti dopunu podataka i utvrditi potpuno činjenično stanje. Predlažu  da se iz navedenih razloga žalba prihvati. 

Žalba tužitelja je neosnovana.

3.  Ispitujući pobijanu presudu u povodu žalbe tužitelja, ovaj sud smatra da je ista zakonita i pravilna, te da žalitelj pogrešno drži da materijalno pravo nije pravilno primijenjeno, odnosno da činjenično stanje nije pravilno i potpuno utvrđeno.

4.  Naime, odredbom članka 286.  stavak 12. Zakona o sigurnosti prometa na cestama, važećeg u vrijeme počinjenja prekršaja (Narodne novine broj: 114/2022), propisano je: „Osoba iz stavaka 3. do 7. ovoga članka koja upravlja motornim vozilom nakon izvršnosti rješenja iz stavaka 3. do 6. ovoga članka, a prije ponovnog stjecanja prava na samostalno upravljanje motornim vozilom, kaznit će se za prekršaj novčanom kaznom u iznosu od 1320,00 do 2650,00 eura ili kaznom zatvora u trajanju do 60 dana.“.

5. Optužnim prijedlogom okrivljenica se tereti da „je 4. travnja 2023. u 21,20 u Crikvenici, Frankopanskoj ulici kod kbr. 20 upravljala osobnim automobilom marke VW Golf reg. oznake VT 297-EG u smjeru istoka za vrijeme dok joj je vozačka dozvola rješenjem Policijske postaje Pitomača broj 511-16-08-4/1-UP/I-31/202 ukinuta od 4 prosinca 2020. zbog prikupljenih negativnih prekršajnih bodova.“

[bookmark: _Hlk209612460]6. Dakle, u činjeničnom opisu prekršaja za koji se u konkretnom slučaju tereti okrivljenica u optužnom aktu nije navedena izvršnost rješenja kojim joj je ukinuta i oduzeta vozačka dozvola. Datum izvršnosti rješenja čini bitno obilježje prekršaja iz članka 286.  stavak 12. Zakona o sigurnosti prometa na cestama, a činjenični opis prekršaja osim ovog bitnog obilježje mora sadržavati i podatak da okrivljenica nije ponovno stekla pravo na samostalno upravljanje motornim vozilom.

7.  S obzirom da djelo, na način opisan u optužnom prijedlogu nema bitna obilježja prekršaja iz članka 286.  stavak 12. Zakona o sigurnosti prometa na cestama, prvostupanjski sud je pravilno okrivljenicu oslobodio od optužbe, te je stoga žalba ovlaštenog tužitelja odbijena kao neosnovana.

8. Cijeneći sve naprijed navedeno, odlučeno je kao u izreci ove presude.


U Zagrebu 13. kolovoza 2026.

 
Zapisničar:                              					Predsjednik vijeća: 
Sanja Klauda v.r.                                  				Drago Klasnić v.r.


Presuda se dostavlja Općinskom sudu u Crikvenici,  u 4 otpravka: za spis, okrivljenicu i ovlaštenog tužitelja.                                           
        
Za točnost otpravka – ovlašteni službenik
upraviteljica zajedničke sudske pisarnice:
                                                                         Edita Vrkljan

